หุ้นถูกเข้าตานักลงทุน
นักลงทุนโยกไปเล่นหุ้นต่ำกว่าพื้นฐาน ดัน SUSCO ซิลลิง TTW วิ่งแรง ซื้อยกล็อต ปตท. 191 ล้านบาท
20 ส.ค. 2554

นักลงทุนโยกไปเล่นหุ้นต่ำกว่าพื้นฐาน ดัน SUSCO ซิลลิง TTW วิ่งแรง ซื้อยกล็อต ปตท. 191 ล้านบาท
 




วันที่ 3 ส.ค.ที่ผ่านมา ตลาดหุ้นผันผวนนับ 10 จุด ระหว่างวันดัชนีขึ้นไปสูงสุดถึง 870.42 จุด หลังจากนั้นก็ปรับตัวลงไปต่ำสุดที่ 861.87 จุด ก่อนกระเตื้องมาปิดที่ระดับ 864.48 จุด บวก 1.30 จุด มูลค่าซื้อขาย 32,720 ล้านบาท ต่างชาติซื้อสุทธิ 1,724 ล้านบาท ซึ่งวันที่ 3 ส.ค. มีแรงซื้อบิ๊กล็อตหุ้น ปตท. เข้ามาจำนวน 7.42 แสนหุ้น ราคา 258 บาท เป็นเงินรวม 191.56 ล้านบาท
น.ส.จิตรา อมรธรรม ผู้ช่วยกรรมการผู้จัดการฝ่ายวิเคราะห์หลักทรัพย์ บริษัทหลักทรัพย์ (บล.) ฟินันเซีย ไซรัส เปิดเผยว่า ดัชนีหุ้นที่ยังคงปรับตัวขึ้นต่อเนื่อง เป็นเพราะสภาพคล่องในประเทศมีอยู่สูงมาก ทำให้มีเงินไหลเข้ามาลงทุนในตลาดหุ้น แต่หากเปรียบเทียบด้านดัชนีต่างๆ เช่น สัดส่วนราคาต่อกำไรต่อหุ้น (พี/อี) ก็ไม่ถือว่าถูกมากนัก 
มาร์เก็ตติง กล่าวว่า นักลงทุนยังคงให้ความสนใจซื้อหุ้นในกลุ่มพลังงาน โดยเฉพาะหุ้นบริษัท ปตท. (PTT) และบริษัท ปตท. สำรวจและผลิตปิโตรเลียม (PTTEP) รวมถึงหุ้นที่ราคานิ่งมานานและหุ้นที่มีการจ่ายเงินปันผลระหว่างกาล ส่วนหนึ่งเป็นเพราะราคาหุ้นยังปรับตัวขึ้นมาก หากเทียบกับปัจจัยพื้นฐานและนักลงทุนที่ซื้อหุ้นขณะนี้ยังได้รับเงินปันผลหุ้นละ 2.55 บาท ซึ่ง PTTEP จะขึ้นเครื่องหมาย XD ผู้ซื้อไม่มีสิทธิรับเงินปันผลในวันที่ 10 ส.ค. 2553
นอกจากนี้ ในวันที่ 10 ส.ค. บริษัท สยามสหบริการ (SUSCO) ก็จะขึ้นเครื่องหมาย XD ไม่มีสิทธิรับเงินปันผลหุ้นละ 0.02 บาท และผู้ซื้อหุ้นบริษัท น้ำประปาไทย (TTW) ในช่วงนี้จะได้รับเงินปันผลหุ้นละ 0.15 บาท จนกว่าจะถึงวันที่ 10 ส.ค.นี้ 
นายชัยฤทธิ์ สิมะโรจน์ กรรมการผู้จัดการ SUSCO กล่าวว่า ราคาหุ้น SUSCO ที่ปรับตัวขึ้นชนเพดานสูงสุดของวัน (ซิลลิง) ปิดที่ 0.75 บาท บวก 0.17 บาท ท่ามกลางมูลค่าการซื้อขายหนา คาดว่านักลงทุนคงจะเวียนมาเล่นหุ้นขนาดเล็ก และบริษัทเพิ่งประกาศจ่ายเงินปันผลระหว่างกาลไป 0.02 บาท/หุ้น คิดเป็นอัตราผลตอบแทนประมาณ 3% และราคาหุ้นในขณะนี้ยังต่ำกว่ามูลค่าทางบัญชี (บุ๊กแวลู) อยู่ที่ 1.20 บาท/หุ้น
“บริษัทมีความตั้งใจที่จะจ่ายเงินปันผลอย่างสม่ำเสมอปีละ 2 ครั้ง ซึ่งปี 2552 บริษัทจ่ายเงินปันผล 0.05 บาท/หุ้น คาดทั้งปีนี้ก็คาดว่าจะจ่ายใกล้เคียงกับปีที่แล้ว” นายชัยฤทธิ์ กล่าว
ขณะเดียวกันผลการดำเนินงานก็เติบโตต่อเนื่อง คาดว่าปีนี้จะเป็นปีแรกที่ยอดขายของบริษัทถึงระดับ 1 หมื่นล้านบาท เพิ่มขึ้นเมื่อเทียบกับปีที่ผ่านมายอดขายอยู่ที่ 9,000 ล้านบาทเศษ หลังจากบริษัทมีการทำโปรโมชันอย่างต่อเนื่องและมีการส่งออกน้ำมันมากขึ้น โดยเฉพาะในอาเซียน เช่น ลาว กัมพูชา พม่า เป็นต้น คิดเป็นสัดส่วนการส่งออกน้ำมันกว่า 20% ของรายได้รวม
นายสมโพธิ ศรีภูมิ กรรมการผู้จัดการ TTW กล่าวว่า ช่วงนี้เพิ่งจะเห็นราคาหุ้น TTW ปรับตัวขึ้นตามภาวะตลาดโดยรวม จากที่ผ่านมานักลงทุนมักจะให้ความสนใจหุ้นของบริษัทในภาวะตลาดหุ้นไม่ดี 
“กำไรที่เราทำได้ 1,057 ล้านบาท ในครึ่งแรกปีนี้เกินกว่า 50% ของเป้าหมายที่นักวิเคราะห์คาดประมาณ 1,900 ล้านบาท รวมทั้งปีนี้ เพราะปีนี้เป็นปีที่แห่งการเก็บเกี่ยว หลังจากปีก่อนเป็นปีของการกวาดบ้าน และคาดว่าปีหน้าผลการดำเนินงานก็จะสามารถเติบโตต่อเนื่อง เกิดจากส่วนขยายกำลังการผลิตจะเสร็จในอีกไม่กี่วันนี้” นายสมโพธิ กล่าว
วันที่ 3 ส.ค.ที่ผ่านมา TTW บวก 0.25 บาท หรือ 5% ปิดที่ 5.25 บาท แต่ก็ยังห่างจากเป้าหมายที่นักวิเคราะห์ให้ เช่น บล.ธนชาต ให้ 5.80 บาท บล.ทิสโก้ ปรับคำแนะนำเป็นซื้อ ให้เป้า 6 บาทด้านบริษัท เคซีอี อีเลคโทรนิคส์ (KCE) แจ้งว่า งวดไตรมาส 2 ปี 2553 บริษัทมีกำไรสุทธิ 167.17 ล้านบาท ลดลงเล็กน้อยจากไตรมาสแรกของปีที่มีกำไรสุทธิ 180.98 ล้านบาท แต่ดีขึ้นอย่างมากจากงวดเดียวกันของปีก่อนที่มีกำไรสุทธิเพียง 4.9 ล้านบาท
สำหรับงวด 6 เดือน มีกำไรสุทธิ 350.82 ล้านบาท ดีขึ้นมากเช่นกันจากงวดเดียวกันของปีก่อนที่ขาดทุนสุทธิ 119.20 ล้านบาท